《宿凌云山中留寄元礼》
宋代·吕南公

凌云山下村，逆旅路旁宅。南征为吾归，寄卧偶一夕。

无人伴幽为，孤咏到平昔。瞻怀此山人，曾是同砚席。

萧萧古破屋，文字堆四壁。青灯照题评，皎月论肝膈。

为诗有盈卷，饮酒无剩滴。携筇绕平坡，班草尚遥碧。

栽松此山上，共看遍冈脊。要约过人长，俱来荫芳色。

羁踪忽分袂，不啻十载隔。世故日纷纭，旧游空想忆。

今来此山下，松老似百尺。欲访松主人，其车已他适。

徘徊重咨叹，辗转对窗隙。晨鸡一何慵，倾听久不得。

春风吹残月，半夜屋角白。难眠却求衣，起望河汉仄。

寄声岩扃去，华发勿强摘。善醉真良图，高谈尽痴策。

云泉与朝市，处处堪偃息。桑榆景可量，名利不足识。

无因接清话，趁晓拊征轭。已度滕家桥，回头更悽恻。

作者简介：吕南公（约1047--1086），字次儒，简称南公。建昌军南城县丰义乡人（今江西黎川县裘坊乡一带）。北宋文学家。博涉丰富，书无不读，为文不喜缀缉陈言。熙宁中，（公元1073年左右）士方推崇王肃、马融、许慎之业，剽掠临摹之艺大行，独南公不能逐时好。一试礼闱不遇，遂退而乐室灌园，益著书，且借史笔以寓贬，以斧名齐。元佑初，（公元1086年）立十科士，曾肇疏称之欲命以官，旋卒。南公著有灌园集二十卷，《文献通考》传于世。